སེམས་ཁམས་ལ་ནད་ཡོད་པའི་མི་མ་གཏོགས་གཞན་རྣམས་ལ་སེམས་ཁམས་བདེ་ཐང་གི་སློབ་གསོ་ཐོབ་མི་དགོས་བསམ་པ་དང་།སློབ་གྲྭ་ལའང་སེམས་ཁམས་སློབ་གསོ་འཛུགས་སྐྲུན་བྱེད་དགོས་དོན་མེད་བསམ་ཡོད་ལ།དོན་དངོས་སྟེང་སེམས་ཁམས་སློབ་གསོའི་ཁ་གཏད་ས་གཙོ་བོ་ནི་བྱིས་པ་དང་ན་གཞོན་གྱི་སེམས་ཁམས་འཕེལ་རྒྱས་ཀྱི་དགོས་མཁོ་ལྟར་གསར་འཛུགས་བྱས་པའི་སློབ་གསོའི་བྱ་འགུལ་ཞིག་ཡིན།དེའི་དམིགས་ཡུལ་ནི་སློབ་མའི་བསམ་པའི་གོ་རྟོགས་མཐོར་འདེགས་སུ་བཏང་ནས།འོས་མཚམས་ཀྱི་སྒོ་ནས་སློབ་མའི་དངོས་ཡོད་འཚོ་བའི་ཁྲོད་ཀྱི་དཀའ་སྡུག་དང་གནོད་ཤུགས་གང་མང་ཁ་གཏད་དུ་ལངས་ནས་སེམས་ཁམས་ཇེ་བདེར་གཏོང་བར་སྙོམ་སྒྲིག་བྱེད་པ་ཞིག་ཡིན།འདིའི་སྙིང་བའི་སྟེང་ནས་བཤད་ན།སེམས་ཁམས་སྟེང་གནད་དོན་བྱུང་བར་སྔོན་འགོག་བྱས་ཏེ།བསམ་པའི་གོ་རྟོགས་ཇེ་མཐོར་གཏོང་རྒྱུ་ནི་སེམས་ཁམས་བདེ་ཐང་སློབ་གསོའི་རྩ་བའི་དམིགས་ཡུལ་ཡིན།